Di tallit-agi lbaṭel ameqran sԑeddan yilmeẓyen n leqbayel i tefkka tefsut taberkant d asfel ɣef tugdut d yizarfan n umdan, isen yennan kkset-aɣ azaglu i aɣ-terram ɣef yiri acḥal d aseggas,d tekerkas n udabu di tsertit-is yefkan s uzagur i tmurt n leqbayel d yilmeẓyen sumata, d anect-a i yeğğan isental imaynuten ad d-banen akka am trewla d lbaṭel, d yimdanen n umezgun s wudem amaynut akken id- kecmen kra n yilemẓiyen isdawiyen d yimeɣnasen n tmaziɣt s annar n umezgun s wudem n tira, skecmen-t ɣer tsekla tamirant am wungal d tullist, gar-asen, ad d-nebder Djamel Benaouf, Mohamed Ait Ighil d wiyaḍ... Asentel-nni i icudden ɣer tsertit, yellan yettak-d cwiṭ n ussirem ɣef ubeddel n tmurt ɣer wayen yelhan, iban-d d tikellax d tkerkas. Qqnent wallen n yimura, ḥṣan abeddel d awezɣi, ala tebrek i ttwalin.